Otthonod egyik legmeghatározóbb eleme a tető, egyrészt a ház látképe miatt, másrészt pedig a tető védi meg a házat az időjárási körülményekkel szemben. Ezért fontos, hogy a tetőd jó állapotban legyen. Ugyanakkor a tető felújítása vagy cseréje az egyik legköltségesebb felújítási munka. Ez azonban csak az egyik ok, amiért nehezen szánhatod rá magad. Általános vélekedés, hogy a tetőfelújítás hosszasan elnyúló munkálat, hatalmas felfordulással jár és akár még - csapadékos idő vagy hirtelen csapadék esetén - be is ázhat az ingatlan. Ennek azonban nem kell feltétlenül így lennie.
A tetőfedési munkálatok általában nem szokták érinteni az ingatlan lakóterét, így nem muszáj elköltözni sem a munkálatok idejére, bár természetesen porral, zajjal számolni kell. A felújítás a padlásteret érinti, így a tetőteres otthonokban bizony a tetőteret ki kell pakolni, ahogy egyébként a padlást is a munkálatok idejére. A tetőcsere a téli, kora tavaszi hónapokban is elvégezhető.
A tetőfelújítást mindig bízd szakemberre. Már a tervezés során kérd statikus és ács szakember segítségét. Elengedhetetlen a tető állapotának a felmérésével kezdeni, ugyanis ez határozza meg, hogy valóban szükség van-e az egész tetőszerkezet cseréjére. Ne ragadj le a régi módszereknél, a szakemberek ma már komplett tetőfedési megoldásokat tudnak ajánlani (például hőszigeteléssel egybekötve).